b'\n_START_ARTICLE_\nArcangelo Corelli\n_START_SECTION_\nBiografi\n_START_PARAGRAPH_\nCorelli var det femte barn i en velhavende familie af jordbesiddere. Han modtog formentlig sin f\xc3\xb8rste musikundervisning af en lokal l\xc3\xa6rer, f\xc3\xb8r han i 1666 kom til Bologna for at studere violin hos de to ber\xc3\xb8mte violinister Leonardo Brugnoli og Giovanni Benvenuti. I 1671 rejste han til Rom og blev violinist ved den franske kirke, Saint-Louis. Bortset fra en kort rejse til Napoli forblev han i Rom til sin d\xc3\xb8d. I Rom lykkedes det ham at f\xc3\xa5 flere magtfulde beskyttere og velg\xc3\xb8rere s\xc3\xa5som den svenske eksdronning Kristina, kardinalerne Benedetto Pamphilj og Pietro Ottoboni, der var den regerende paves nev\xc3\xb8. Dette tillod ham at f\xc3\xb8re et liv uden \xc3\xb8konomiske problemer og at arbejde intensivt med sine kompositioner. Disse er derfor ikke store i antal, men af meget h\xc3\xb8j kvalitet og udelukkende dedikeret violinen. I 1708 trak han sig af helbredsm\xc3\xa6ssige \xc3\xa5rsager tilbage fra det offentlige liv.\n_START_SECTION_\nBetydning\n_START_PARAGRAPH_\nCorelli komponerede i mods\xc3\xa6tning til mange samtidige komponister udelukkende instrumentalmusik. Omend han ikke var den f\xc3\xb8rste komponist i genren (det var Alessandro Stradella), var han den f\xc3\xb8rste, der benyttede genrebetegnelsen concerto grosso. Corelli introducerede en spillestil, der blev videref\xc3\xb8rt af hans elever og flere andre, og denne var af vital betydning for den videre udvikling af violinspillet. Hans kompositioner for violin markerer et nyt kapitel i kammermusikkens historie. Hans indflydelse rakte langt ud over Italiens gr\xc3\xa6nser. Ogs\xc3\xa5 Johann Sebastian Bach studerede Corellis v\xc3\xa6rker og baserede f.eks. orgelfugaen (BWV 579) p\xc3\xa5 Corellis opus 3 fra 1689. Is\xc3\xa6r hans concerti grossi har v\xc3\xa6ret meget popul\xc3\xa6re i den vestlige kultur. Ikke mindst opus 6, nr. 8, med tilnavnet Fatto per la Notte di Natale (dansk: Julekoncerten), er stadig meget spillet. Den er sandsynligvis skrevet til og opf\xc3\xb8rt i Peterskirken i Rom til midnatsmesse juleaften. Et udsnit fra denne koncert er brugt som soundtrack i den amerikanske film fra 2003, Master and Commander: Til Verdens Ende. I den engelske roman Kaptajn Corellis mandolin fra 1993 refereres der ofte til Arcangelo Corelli.'